RO Jurnalul Oficial al Uniunii Europene C 88/26

Aviz de inițiere a unei reexaminări intermediare parțiale a măsurilor antidumping care se aplică importurilor de somon de crescătorie originar din Norvegia

(2007/C 88/10)

Comisia a primit o cerere de reexaminare intermediară parțială în conformitate cu articolul 11 alineatul (3) din Regulamentul (CE) nr. 384/96 al Consiliului privind protecția împotriva importurilor care fac obiectul unui dumping din partea țărilor care nu sunt membre ale Comunității Europene („regulamentul de bază”) (1).

1. Cererea de reexaminare

Cererea a fost introdusă de următoarele state membre: Italia, Lituania, Polonia, Portugalia și Spania („solicitanții”).

2. Produs

Produsul reexaminat este somon de crescătorie (altul decât somonul sălbatic), în fileuri sau nu, proaspăt, refrigerat sau congelat („produsul în cauză”), încadrat în prezent la codurile NC ex 0302 12 00, ex 0303 11 00, ex 0303 19 00, ex 0303 22 00, ex 0304 19 13 și ex 0304 29 13, originar din Norvegia. Aceste coduri NC sunt menționate doar cu titlu informativ.

3. Măsuri existente

Măsurile aflate în vigoare în prezent sunt o taxă antidumping definitivă instituită de Regulamentul (CE) nr. 85/2006 al Consiliului (2) privind importul de somon de crescătorie originar din Norvegia.

4. Motivele reexaminării

Solicitanții au furnizat probe prima facie conform cărora, în ceea ce privește importurile de somon de crescătorie de la societățile norvegiene, altele decât Nordlaks Oppdrett AS, motivele care au stat la baza măsurilor s-au modificat, iar aceste modificări au un caracter durabil.

Solicitanții invocă și prezintă probe prima facie care arată că o comparație între valoarea normală construită și prețurile la export pentru societățile norvegiene, altele decât Nordlaks Oppdrett AS, ar conduce la scăderea semnificativă a dumpingului, sub nivelul măsurilor actuale. Prin urmare, nu mai este necesar să se impună măsuri la nivelurile existente pentru a compensa dumpingul.

5. Procedura de constatare a dumpingului

Întrucât după consultarea comitetului consultativ a ajuns la concluzia că există elemente de probă suficiente pentru a justifica inițierea unei reexaminări intermediare parțiale, Comisia inițiază o reexaminare în conformitate cu articolul 11 alineatul (3) din regulamentul de bază, care se limitează la dumpingul pentru toate societățile norvegiene, altele decât Nordlaks Oppdrett AS.

Ancheta va evalua necesitatea de a continua, de a elimina sau de a modifica măsurile existente.

(a) Eșantionare

Având în vedere numărul aparent ridicat de părți implicate în procedură, Comisia poate decide să recurgă la tehnica eșantionării, în conformitate cu articolul 17 din regulamentul de bază.

Informațiile privind volumul, solicitate la punctele 5 litera (a) punctul (i) și 5 litera (a) punctul (ii) de mai jos ar trebui furnizate pe baza echivalentului de pește întreg care să fie utilizat consecvent pentru toate datele prezentate. În plus, ar trebui furnizată, după caz, lista ratelor de conversie utilizate.

(i) Eșantionare pentru exportatorii/producătorii din Norvegia

Pentru a permite Comisiei să decidă dacă eșantionarea este necesară și, în caz afirmativ, să determine compoziția eșantionului, toți exportatorii/producătorii sau reprezentanții acționând în numele lor sunt invitați să se prezinte, contactând Comisia, și să furnizeze următoarele informații privind societatea sau societățile lor, în termenul prevăzut la punctul 6 litera (b) punctul (i) și sub forma prevăzută la punctul 7:

— nume, adresă, adresă de e-mail, numere de telefon și de fax și persoană de contact,

— cifra de afaceri, exprimată în moneda națională, precum și volumul, exprimat în kg, al produsului în cauză la exportul către Comunitate, pe perioada 1 ianuarie 2006-31 decembrie 2006 (perioada de anchetare — „PA”),

— cifra de afaceri, exprimată în moneda națională, precum și volumul vânzărilor pe piața internă, exprimat în kg, al produsului în cauză, pe perioada 1 ianuarie 2006-31 decembrie 2006 (perioada de anchetare — „PA”),

— precizarea intenției societății de a solicita sau nu o marjă individuală (3) (marjele individuale pot fi solicitate numai de către producători),

— descrierea exactă a activităților societății în legătură cu fabricarea produsului în cauză, volumul producției, exprimat în kg, al produsului în cauză, capacitatea de producție și investițiile în capacitatea de producție (respectiv cantitatea recoltată) realizate în perioada 1 ianuarie 2006-31 decembrie 2006 (perioada de anchetare — „PA”),

— denumirea și descrierea exactă a activităților tuturor societăților asociate (4) care participă la producerea și/sau vânzarea (la export și/sau pe piața internă) produsului în cauză, precum și volumul producției în cauză (respectiv cantitatea recoltată) cuprins în volumul menționat anterior,

— orice altă informație relevantă care ar putea ajuta Comisia să determine compoziția eșantionului.

Prin comunicarea informațiilor menționate anterior, societatea își exprimă acordul de a fi eventual inclusă în eșantion. În cazul în care societatea este aleasă pentru a face parte din eșantion, aceasta presupune că societatea trebuie să răspundă la un chestionar și că acceptă verificarea răspunsurilor la fața locului. Dacă societatea arată că nu este de acord cu o eventuală includere a sa în eșantion, se va considera că nu a cooperat la anchetă. Consecințele necooperării sunt prevăzute la punctul 8 de mai jos.

Pentru a obține informațiile necesare pentru determinarea compoziției eșantionului de exportatori/producători, Comisia va contacta, de asemenea, autoritățile din țara din care provin exporturile, precum și orice alte asociații cunoscute de exportatori/producători.

(ii) Eșantionare pentru importatori

Pentru a permite Comisiei să decidă dacă eșantionarea este necesară și, în caz afirmativ, să aleagă un eșantion, toți importatorii sau reprezentanții care acționează în numele lor sunt invitați să se prezinte Comisiei și să îi furnizeze următoarele informații privind societatea sau societățile lor, în termenul prevăzut la punctul 6 litera (b) punctul (i) și sub forma prevăzută la punctul 7:

— nume, adresă, adresă de e-mail, numere de telefon și de fax și persoană de contact,

— cifra de afaceri totală, exprimată în euro, realizată de societate în perioada 1 ianuarie 2006-31 decembrie 2006 (perioada de anchetare — „PA”),

— numărul total de angajați,

— descrierea exactă a activităților societății în legătură cu produsul în cauză,

— volumul, exprimat în kg, precum și valoarea, exprimată în euro, a importurilor și vânzărilor produsului în cauză, originar din Norvegia, efectuate pe piața Comunității în perioada 1 ianuarie 2006-31 decembrie 2006 (perioada de anchetare — „PA”),

— denumirea și descrierea exactă a activităților tuturor societăților asociate (5), care participă la producerea și/sau vânzarea produsului în cauză,

— orice altă informație relevantă care ar putea ajuta Comisia să determine compoziția eșantionului.

Prin comunicarea informațiilor menționate anterior, societatea își exprimă acordul de a fi eventual inclusă în eșantion. În cazul în care societatea este aleasă pentru a face parte din eșantion, aceasta presupune că societatea trebuie să răspundă la un chestionar și că acceptă verificarea răspunsurilor la fața locului. Dacă societatea arată că nu este de acord cu o eventuală includere a sa în eșantion, se va considera că nu a cooperat la anchetă. Consecințele necooperării sunt prevăzute la punctul 8 de mai jos.

Pentru a obține informațiile necesare pentru determinarea compoziției eșantionului de importatori, Comisia va contacta, de asemenea, orice alte asociații cunoscute de importatori.

(iii) Compoziția definitivă a eșantionului

Orice persoană interesată care dorește să furnizeze informații pertinente privind alegerea eșantioanelor trebuie să le comunice în termenul prevăzut la punctul 6 litera (b) punctul (ii).

Comisia intenționează să stabilească compoziția definitivă a eșantionului după consultarea părților în cauză care și-au exprimat dorința de a fi incluse în eșantion.

Societățile incluse în eșantion trebuie să răspundă la un chestionar în termenul prevăzut la punctul 6 litera (b) punctul (iii) și trebuie să coopereze în cadrul anchetei.

În cazul unei cooperări deficitare, Comisia poate să-și stabilească concluziile în baza probelor disponibile, în conformitate cu articolul 17 alineatul (4) și articolul 18 din regulamentul de bază. O concluzie bazată pe probele disponibile poate fi mai puțin avantajoasă părții în cauză, după cum este explicat la punctul 8.

(b) Chestionare

Pentru a obține informațiile pe care le consideră necesare pentru anchetă, Comisia va trimite chestionare exportatorilor/producătorilor din Norvegia incluși în eșantion, tuturor asociațiilor de exportatori/producători, importatorilor incluși în eșantion, tuturor asociațiilor de importatori care au colaborat la ancheta care a condus la măsurile actuale, precum și autorităților din țara exportatoare în cauză.

Având în vedere aplicarea dispozițiilor articolului 17 alineatul (3) și ale articolului 9 alineatul (6) din regulamentul de bază, exportatorii/producătorii din Norvegia care solicită o marjă individuală trebuie să trimită un chestionar completat în termenul prevăzut la punctul 6 litera (a) punctul (ii) din prezentul aviz. Prin urmare, solicitarea chestionarului trebuie făcută în termenul prevăzut la punctul 6 litera (a) punctul (i). Cu toate acestea, părțile menționate anterior trebuie să știe că, dacă eșantionarea se aplică exportatorilor/producătorilor, Comisia poate decide totuși să nu calculeze o marjă individuală pentru aceștia, în cazul în care numărul exportatorilor sau producătorilor este atât de ridicat, încât o analiză individuală ar complica în mod inutil procedura și ar împiedica încheierea în termen a anchetei.

(c) Colectarea informațiilor și desfășurarea audierilor

Toate părțile interesate sunt invitate să își exprime punctele de vedere, să comunice și alte informații, pe lângă răspunsurile date în chestionar, precum și să aducă elemente de probă pentru susținerea lor. Aceste informații, precum și elementele de probă trebuie să fie comunicate Comisiei în termenul prevăzut la punctul 6 litera (a) punctul (ii).

În plus, Comisia poate audia părțile interesate, cu condiția ca acestea să trimită o solicitare din care să reiasă că au motive speciale pentru care ar trebui să fie audiate. Solicitarea trebuie făcută în termenul prevăzut la punctul 6 litera (a) punctul (iii).

6. Termene

(a) Termene generale

(i) Pentru părți, în vederea solicitării unui chestionar

Toate părțile interesate ar trebui să solicite un chestionar sau alte formulare de cerere în cel mai scurt timp, cel târziu în 15 zile de la publicarea prezentului aviz în Jurnalul Oficial al Uniunii Europene.

(ii) Pentru părți în vederea prezentării, pentru a răspunde la chestionar și pentru orice alte informații

Pentru ca demersurile părților să fie luate în considerare în timpul anchetei, toate părțile interesate trebuie să se prezinte, contactând Comisia și, în lipsa unor dispoziții contrare, să-și prezinte punctele de vedere și să trimită răspunsurile la chestionare sau orice alte informații în termen de 40 de zile de la data publicării prezentului aviz în Jurnalul Oficial al Uniunii Europene. Este de subliniat faptul că majoritatea drepturilor procedurale prevăzute în regulamentul de bază pot fi exercitate numai dacă părțile s-au făcut cunoscute în termenul menționat anterior.

Societățile incluse într-un eșantion trebuie să transmită răspunsurile la chestionare în termenul stabilit la punctul 6 litera (b) punctul (iii).

(iii) Audieri

De asemenea, toate părțile interesate pot să solicite audierea de către Comisie în același termen de 40 de zile.

(b) Termenul special privind eșantionarea

(i) Informațiile menționate la punctele 5 litera (a) punctul (i) și 5 litera (a) punctul (ii) trebuie să fie comunicate Comisiei în termen de 15 zile de la data publicării prezentului aviz în Jurnalul Oficial al Uniunii Europene, deoarece Comisia intenționează să consulte părțile în cauză care și-au exprimat dorința de a fi incluse în eșantion în legătură cu compoziția definitivă a eșantionului în termen de 21 de zile de la data publicării prezentului aviz în Jurnalul Oficial al Uniunii Europene.

(ii) Orice alte informații relevante pentru stabilirea compoziției eșantionului, în conformitate cu punctul 5 litera (a) punctul (iii), trebuie comunicate Comisiei în termen de 21 de zile de la data publicării prezentului aviz în Jurnalul Oficial al Uniunii Europene.

(iii) Răspunsurile la chestionare ale părților incluse în eșantion trebuie comunicate Comisiei în termen de 37 de zile de la data notificării privind includerea lor în eșantion.

7. Observații scrise, răspunsuri la chestionare și corespondență

Toate observațiile și cererile părților interesate trebuie prezentate în scris (nu în format electronic, în lipsa unor dispoziții contrare) și trebuie să menționeze numele, adresa, adresa de e-mail, numerele de telefon și de fax ale părților interesate. Toate observațiile comunicate în scris, inclusiv informațiile solicitate în prezentul aviz, răspunsurile la chestionare și corespondența cu părțile interesate, furnizate cu titlu confidențial, poartă mențiunea „Acces limitat” (6) și, în conformitate cu articolul 19 alineatul (2) din regulamentul de bază, trebuie să fie însoțite de o versiune neconfidențială, care să poarte mențiunea „VERSIUNE DESTINATĂ CONSULTĂRII DE CĂTRE PĂRȚILE INTERESATE”.

Adresa Comisiei pentru corespondență:

European Commission Directorate General for Trade Directorate H Office: J-79 5/16 B-1049 Brussels Fax (32-2) 295 65 05

8. Necooperare

În cazul în care o parte interesată nu permite accesul sau nu furnizează informațiile necesare în termenul prevăzut sau obstrucționează în mod semnificativ ancheta, se pot stabili concluzii pozitive sau negative, pe baza datelor disponibile, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau eronate, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și sunt folosite datele disponibile, rezultatul anchetei poate fi mai puțin favorabil acelei părți decât în cazul în care aceasta ar fi cooperat.

9. Programul anchetei

Trebuie reamintit că inițierea unor reexaminări intermediare precum aceasta indică doar faptul că se va ancheta, de către Comisie, dacă nivelul actual al măsurilor este corespunzător. Prin urmare, inițierea acestei reexaminări nu prejudiciază în niciun fel rezultatul anchetei. În conformitate cu articolul 11 alineatul (5) din regulamentul de bază, măsurile actuale vor rămâne în vigoare pe toată durata anchetei, care se va încheia în termen de 15 luni de la data publicării prezentului aviz în Jurnalul Oficial al Uniunii Europene.

(1) JO L 56, 6.3.1996, p. 1. Regulament, astfel cum a fost modificat ultima dată prin Regulamentul (CE) nr. 2117/2005 al Consiliului (JO L 340, 23.12.2005, p. 17).

(2) JO L 15, 20.1.2006, p. 1.

(3) Marjele individuale pot fi solicitate în conformitate cu articolul 17 alineatul (3) din regulamentul de bază pentru societăţile neincluse în eşantion.

(4) În ceea ce priveşte sensul expresiei „societăţi asociate”, a se vedea articolul 143 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziţii de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).

(5) În ceea ce priveşte sensul expresiei „societăţi asociate”, a se vedea articolul 143 din Regulamentul (CEE) nr. 2454/93 al Comisiei de stabilire a unor dispoziţii de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).

(6) Aceasta înseamnă că documentul este destinat exclusiv uzului intern. Acesta este protejat în conformitate cu articolul 4 din Regulamentul (CE) nr. 1049/2001 al Parlamentului European şi al Consiliului din 30 mai 2001 privind accesul public la documentele Parlamentului European, ale Consiliului şi ale Comisiei (JO L 145, 31.5.2001, p. 43). Este un document confidenţial, în conformitate cu articolul 19 din regulamentul de bază şi cu articolul 6 din Acordul OMC privind punerea în aplicare a articolului VI din GATT 1994 (Acordul antidumping).